Diari Oficial de la Generalitat Valenciana


Sumari del DOGV 2183, del 12-01-1994 (1994/830249)

ORDRE de 20 de desembre de 1993, de la Conselleria de Cultura, per la qual es convoca concurs públic per a la concessió de beques de col.laboració en el Catàleg Col.lectiu del Patrimoni Bibliogràfic de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1993/12/20/(1)/dof/vci/html**

### Dades del document

Número de DOGV
:   2183

Data del DOGV
:   12-01-1994

Secció del DOGV
:   DISPOSICIONS GENERALS

Número del document
:   1994/830249


Data del document
:   20-12-1993

Organisme emissor
:   Conselleria de Cultura

Tipus de document
:   Ordre

ORDRE de 20 de desembre de 1993 de la Conselleria de Cultura, per la qual es convoca concurs públic per a la concessió de beques de col·laboració en el Catàleg Col·lectiu del Patrimoni Bibliogràfic de la Comunitat Valenciana. [94/0136]  
Conèixer els fons bibliogràfics que existeixen a la Comunitat Valenciana és un element indispensable per a l'estudi i la investigació de la nostra història.  
Amb aquesta finalitat cal disposar dels elements de descripció bibliogràfica que en faciliten la localització i garantesquen accedir-hi fàcilment.  
La Conselleria de Cultura té el propòsit de possibilitar l'especialització en el procés tècnic del fons bibliogràfic antic als titulats superiors, residents a la Comunitat Valenciana i facilitar la participació en el Catàleg Col·lectiu del Patrimoni Bibliogràfic de la Comunitat Valenciana i propiciar que desenvolupen pràctiques professionals específiques en una de les línies de formació bibliotecària específica.  
Aquesta activitat es portarà endavant a les seus que allotgen fons bibliogràfics pertinents, sota la supervisió del tècnic responsable del Catàleg Col·lectiu del Patrimoni Bibliogràfic de la Comunitat Valenciana, la qual cosa garantirà tant l'ortodòxia del procés tècnic de l'esmentat catàleg com la tasca de completar els estudis teòrics i pràctics que acrediten els becaris.  
A la Conselleria de Cultura es van assignar per Decret 171/1983, de 29 de desembre, les funcions i serveis transferits per Reial Decret 3066/1983, de 13 d'octubre, en matèria de cultura, entre aquestes funcions està la de confeccionar el Catàleg Col·lectiu del Patrimoni Bibliogràfic, tasca que realitzaran conjuntament el Ministeri de Cultura i la Conselleria de Cultura de la Generalitat Valenciana, en compliment de l'article 51 de la Llei de Patrimoni Històric Espanyol.  
En virtut i en ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Convocar un concurs públic per a la concessió de deu beques de col·laboració en el Catàleg Col·lectiu del Patrimoni Bibliogràfic que es desenvoluparà a:  
- València: 7 beques.  
- Castelló: 1 beca.  
- Orihuela: 2 beques.  
I aprovar les bases per les quals es regeix aquesta convocatòria incloses com a annex en aquesta ordre.  
DISPOSICIONS FINALS  
Primera  
Es delega el Director General de Promoció Cultural per a la facultat de resoldre la concessió d'aquestes beques i se l'autoritza per a que, dins l'àmbit de les seues competències, dicte les resolucions necessàries per al desenvolupament i l'execució d'aquesta ordre.  
Segona  
Aquesta ordre entrarà en vigor el mateix dia que el Diari Oficial de la Generalitat Valenciana..  
València, 20 de desembre de 1993  
La Consellera de Cultura,  
PILAR PEDRAZA MARTÍNEZ  
ANNEX  
Bases per a la concessió de beques de col·laboració en el Catàleg Col·lectiu del Patrimoni Bibliogràfic de la Comunitat Valenciana per a 1994.  
Primera  
Les beques que es convoquen s'adjudicaran mitjançant un concurs públic entre els aspirants que reunesquen els requisits següents i els acrediten documentalment:  
1) Tenir la nacionalitat espanyola i residir a la Comunitat Valenciana.  
2) Ser titulat superior.  
Les condicions de mèrit que avaluarà la comissió qualificadora i les puntuacions que atorgarà són:  
a) Realització d'una prova pràctica sobre descripció i processament tècnic d'un fons bibliogràfic antic, de 0 a 10 punts.  
b) Expedient acadèmic general, en el qual s'ha de fer constar el nombre de convocatòries per assignatura (original o fotocòpia compulsada) de 0 a 4 punts.  
c) Realització de cursos especialitzats en biblioteconomia i documentació de 0 a 3 punts.  
d) Altres mèrits relacionats amb la matèria objecte d'aquesta convocatòria, de 0 a 1 punt.  
e) Tesi doctoral, 2 punts.  
Cal acreditar documentalment els apartats b, c, d, i e.  
Segona  
Són obligacions del beneficiari:  
a) Col·laborar amb el responsable del Catàleg Col·lectiu del Patrimoni Bibliogràfic de la Comunitat Valenciana en els treballs tècnics que els encarreguen. Per aquesta raó acudiran als locals de la seu actual del Catàleg Col·lectiu esmentat (Biblioteca Pública de València, carrer de l'Hospital núm. 13, València) o a qualsevol altre local que continga fons susceptibles de ser integrats al Catàleg Col·lectiu, durant set mesos, amb el mateix horari que el personal de la Biblioteca.  
b) Acreditar davant la Conselleria de Cultura la realització de l'activitat o l'adopció del comportament, i el compliment dels requisits i les condicions que determinen la concessió o el benefici de l'ajuda.  
c) La submissió a les actuacions de control financer que corresponguen a la Intervenció General, pel que fa a les subvencions i ajudes concedides.  
d) Comunicar a la Conselleria de Cultura l'obtenció de subvencions o ajudes per a la mateixa finalitat, procedents de qualsevol administracions o ens públics.  
e) Quedarà sense efecte la concessió de la beca, després de l'audiència a la persona interessada, quan no s'haja fet l'activitat que va motivar la concessió, quan deixaran de complir-se els requisits que s'hi exigien o quan s'incompliran, sense causa que ho justifique, les condicions establertes en aquesta convocatòria.   
Tercera  
La dotació de cadascuna de les beques serà de nou-centes mil (900.000) pessetes. Es podran fer pagaments fraccionats després de la presentació d'un certificat expedit pel responsable del catàleg i la demostració per part del becari, segons la forma que determina l'Ordre de 7 de gener de 1991, de la Conselleria d'Economia i Hisenda (DOGV núm. 1477, de 5 de febrer), que es troba al corrent de les seues obligacions tributàries i davant la Seguretat Social.  
L'import de les beques s'abonarà amb càrrec a l'aplicació pressupostària 92.89.515.42.008.10, dins la línia 4.06/000/94, anomenada beques de col·laboració en el Catàleg Col·lectiu del Patrimoni Bibliogràfic. L'import global màxim destinat a aquestes beques serà de nou milions (9.000.000) de pessetes. La despesa que es projecta queda condicionada a l'existència de crèdit adequat i suficient en l'exercici pressupostari de l'any 1994.   
Quarta  
Els aspirants al concurs podran sol·licitar individualment la inclusió mitjançant una sola instància dirigida a la Consellera de Cultura, que es podrà presentar al Registre General de la Conselleria de Cultura, a les direccions territorials de Cultura de València, Castelló o Alacant, als centres d'informació de l'Oficina d'Informació, Iniciatives i Reclamacions de la Generalitat Valenciana o per qualsevol dels procediments establerts en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En les instàncies constaran les circumstàncies assenyalades en la primera base i l'acceptació de totes les condicions que aquestes bases estableixen.  
En la instància de sol·licitud hom farà constar la localitat o localitats a les que aspiren per ordre de preferència. Cas de no especificar-ho, s'entendrà que el sol·licitant opta indistintament per qualsevol de les localitats afectades per aquestes beques.   
El termini de presentació d'instàncies serà de quinze dies hàbils comptadors a partir de l'endemà de la publicaciò d'aquesta convocatòria en el Diari Oficial de la Generalitat Valenciana.  
Cinquena  
Hom constitueix la següent comissió qualificadora per avaluar els mèrits dels aspirants:  
President: Director General de Promoció Cultural.  
Vocals:  
- La Directora de la Biblioteca Pública de València.  
- El tècnic bibliotecari responsable del Catàleg Col·lectiu del Patrimoni Bibliogràfic a la Comunitat Valenciana.  
- La Directora de la Biblioteca Pública de Castelló.  
Secretària: la Cap de la Secció de Documentació Bibliotecària de la Conselleria de Cultura.  
La comissió qualificadora elaborarà la seua proposta dins dels 30 dies hàbils següents comptadors a partir del dia següent al qual finalitze el termini de presentació de sol·licituds i té la facultat per a realitzar totes les comprovacions necessàries per a qualificar els mèrits adduïts.  
Una vegada finalitzada l'avaluació corresponent dels exàmens i expedients de cadascun dels aspirants, la comissió elevarà una proposta al Director General de Promoció Cultural, qui resoldrà, per delegació de la Consellera de Cultura, l'adjudicació de les beques en el termini de 20 dies hàbils. El termini màxim de resolució serà, per tant, de 50 dies hàbils. La resolució de les beques es publicarà en el Diari Oficial de la Generalitat Valenciana.  
La comissió qualificadora podrà proposar que siguen declarades desertes les beques, si considera que no hi ha concursants amb suficients mèrits.  
Sisena  
Si vencés el termini màxim per a dictar resolució, establert en la base cinquena d'aquesta ordre i l'òrgan competent no l'hagués dictada expressament, s'entendrà que les sol·licituds formulades pels interessats han estat desestimades.  
Setena  
Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
L'import de les subvencions regulades en aquesta ordre en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de desenvolupar el beneficiari.  
Vuitena  
Serà procedent el reintegrament de les quantitats percebudes i l'exigència de l'interès de demora des del moment del pagament de la subvenció en els casos següents:  
a) Incompliment de l'obligació de justificació.  
b) Obtenir la subvenció sense reunir les condicions requerides per això.  
c) Incompliment de la finalitat per a la qual fou concedida la subvenció.  
d) Incompliment de les condicions imposades als beneficiaris amb motiu de la concessió de la subvenció.  
Igualment, en el supòsit recollit en el paràgraf segon de l'apartat anterior, quan la subvenció principal siga de la Generalitat Valenciana pertocarà el reintegrament de l'excés obtingut sobre el cost de l'activitat desenvolupada.  
Novena  
Quan en l'exercici de les funcions d'inspecció o control, es deduesquen indicis de la incorrecta obtenció, benefici o destinació de la subvenció o ajuda percebuda, els agents encarregats de la seua realització podran acordar la retenció de les factures, els documents equivalents o substitutius i de qualsevol altre document relatiu a les operacions en què aquests indicis es manifesten.  
Deu  
La Conselleria de Cultura serà la propietària dels treballs realitzats i els seus autors no els podran utilitzar sense l'autorització corresponent.  
Onze  
EL fet d'haver rebut aquestes beques no estableix cap tipus de relació amb la Conselleria de Cultura, ni suposa cap compromís d'incorporació posterior a la plantilla dels centres del Catàleg Col·lectiu del Patrimoni Bibliogràfic de la Comunitat Valenciana.


Còpia Permalink ELI